Ego Willelmus comes Nivernensis, filius Willelmi comitis qui Chartusiæ obiit, notum facio omnibus tam presentibus quam futuris quod Girardus de sancto Patricio qui apud Heudonem sacristam Sancti Cirici Nivernis manebat, qui meus francus homo erat, quæsivit sibi in matrimonio dari uxorem de burgo S. Stephani, scilicet filiam Martini quatuor domos. Bernardus autem prior de S. Stephano audiens quod Girardus meus francus homo esset, noluit concedere ut de burgo uxorem duceret nisi prius ego quittarem quicquid in Girardo habebam. Precibus igitur ejusdem Bernardi prioris et Heudonis sacristæ, quittavi eumdem Girardum Deo et beato Stephano, ut sit francus homo ecclesiæ S. Stephani, sicut alii franchi homines ejusdem ecclesiæ sunt. Quicquid in illum habebam quittavi sine requisitione in perpetuum, super hoc etiam presentem cartam sigilli mei impressione firmatam ei tradidi. Testes sunt etiam qui hoc viderunt et audierunt, Bernardus prior de S. Stephano, Heudo sacrista Nivernis, magister Steps, Aichardus dapifer, Rotbertus Normannus prepositus, Durannus de Fonvente, Wualterus, Raymundus, Johannes Flamensis. Actum est hoc anno ab incarnatione Domini Mº Cº LVIIº, regnante Ludovico rege Francorum, Gautfrido Nivernensi episcopo.